Zemanová, Anna, poslankyňa NR SR (2023-06-20):
Ďakujem, vážený pán minister, pán podpredseda, kolegovia, kolegyne, mám dva krátke pozmeňovacie a doplňovacie návrhy, ktoré upravujú vzťah najmä k fungovaniu samosprávnych krajov. Prvý pozmeňovací návrh dáva povinnosť ministerstvu dopravy Slovenskej republiky ustanoviť všeobecne záväzným právnym predpisom podrobnosti o náležitostiach národného integrovaného cestovného lístka, integrovanej tarify, integrovaného prepravného poriadku, výške cestovného a zliav integrovanej tarify a o spôsobe predaja národného integrovaného cestovného lístka; ten musí obsahovať aj spôsob a mechanizmus finančnej kompenzácie za uznávanie národného integrovaného cestovného lístka vzhľadom na to, že jeho cena alebo poskytovaná zľava môžu spôsobovať dopravcom výpadok z tržieb. V prípade dopravných služieb vo verejnom záujme ide o výpadok, ktorý je v konečnom dôsledku (podľa platných zmlúv o službách vo verejnom záujme) uhrádzaný z rozpočtov obcí, miest a vyšších územných celkov. Ak zákonom vzniká povinnosť akceptovať cestovný lístok, ktorého cena nie je vopred známa, musí byť prípadný rozdiel v príjme tržieb z cestovného kompenzovaný tým subjektom, ktorý túto, tú povinnosť zavádza. V opačnom prípade má táto povinnosť preukázateľne negatívny dopad na rozpočty samosprávy. Teraz prečítam prvý pozmeňujúci a doplňujúci návrh poslancov Národnej rady Slovenskej republiky Anny Zemanovej a Karola Galeka k vládnemu návrhu zákona o verejnej osobnej doprave a o zmene a doplnení niektorých zákonov (tlač 1587). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona o verejnej osobnej doprave a o zmene a doplnení niektorých zákonov. Vládny návrh zákona o verejnej osobnej doprave a o zmene a doplnení niektorých zákonov (tlač 1587) sa dopĺňa takto: V čl. I § 42 písm. j) znie: „j) podrobnosti o náležitostiach národného integrovaného cestovného lístka, integrovanej tarify, integrovaného prepravného poriadku, výške cestovného a zliav integrovanej tarify, o spôsobe predaja národného integrovaného cestovného lístka a spôsob riešenia finančnej kompenzácie pre dopravcov za akceptáciu národného integrovaného cestovného lístka,“. To je prvý pozmeňujúci a doplňujúci návrh. Ďalší pozmeňujúci návrh, ide o úpravu ustanovenia vzhľadom na to, že navrhované znenie zákona určuje v jeho pôvodnom znení pre vyššie územné celky pevný a povinný 45-percentný podiel financovania vopred neznámej sumy úhrady za vopred neznámy rozsah dopravných služieb, ktorých objednávateľom je pritom výlučne ministerstvo dopravy. Naviac pôvodné znenie návrhu zákona zavádzalo povinné spolufinancovanie lodnej dopravy pre vyššie územné celky bez akéhokoľvek krytia výdavkov vyšších územných celkov, vzniknutý na základe tohto zákona, zo štátneho rozpočtu. Z uvedeného dôvodu máme za to, že navrhované znenie bolo v priamom rozpore s čl. VI ods. 2 ústavného zákona č. 493/2011 Z. z. o rozpočtovej zodpovednosti, podľa ktorého ak zákon pri úprave pôsobnosti ustanovuje nové úlohy obci alebo vyššiemu územnému celku, štát na ich plnenie súčasne zabezpečí obci alebo vyššiemu územnému celku zodpovedajúce finančné prostriedky. Pozmeňujúcim návrhom sa obligatórna povinnosť vyššieho územného celku uhrádzať príspevok mení na fakultatívnu možnosť podieľať sa na úhrade príspevku a aj to len za predpokladu, že dopravné výkony, na ktorých úhrade sa dobrovoľne podieľa vyšší územný celok, sú realizované na základe jeho žiadosti a v súlade s plánom dopravnej obslužnosti vyššieho územného celku. Teraz prečítam pozmeňujúci a doplňujúci návrh. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci návrh k vládnemu návrhu zákona o verejnej osobnej doprave a o zmene a doplnení niektorých zákonov (tlač 1587). Vládny návrh zákona o verejnej osobnej doprave a o zmene a doplnení niektorých zákonov (tlač 1587) sa mení takto: V čl. I § 30 odsek 9 znie: „(9) Na financovaní úhrady za dopravnú službu vo verejnom záujme v lodnej doprave sa môžu na základe zmluvy o poskytnutí príspevku podieľať aj vyššie územné celky, ktorých požiadavky na dopravné služby boli zohľadnené v zmluve o dopravných službách. Poskytnutá dopravná služba vo verejnom záujme musí byť v súlade s plánom dopravnej obslužnosti vyššieho územného celku. Na financovaní úhrady za objednanú dopravnú službu vo verejnom záujme v lodnej doprave sa môžu podieľať aj obec alebo iná osoba, ktorej požiadavky na dopravné služby boli zohľadnené v pláne dopravnej obslužnosti a dohodnuté v zmluve o dopravných službách.“ To je vlastne všetko. Oproti tomu, ako bol predložený, tu mi chýbala predložka písmenka z „v zmluve“, ja som ho prečítala, ja to opravím ručne a odovzdávam vám, pán spravodajca, aj s touto predložkou v, aby bol odovzdaný pozmeňovací a doplňujúci návrh tak, ako bol prečítaný. Takže vám ho odovzdávam opravený.